b'\n_START_ARTICLE_\nTrident\n_START_PARAGRAPH_\nTridentul este o suli\xc8\x9b\xc4\x83 cu trei v\xc3\xa2rfuri. El este utilizat pentru pescuitul subacvatic \xc8\x99i din punct de vedere istoric ca o arm\xc4\x83 de lupt\xc4\x83. A fost folosit \xc3\xaen trecut de fermieri ca un decorticator pentru cur\xc4\x83\xc8\x9barea de frunze, semin\xc8\x9be \xc8\x99i muguri a tulpinilor unor plante, cum ar fi inul \xc8\x99i c\xc3\xa2nepa._NEWLINE_Tridentul este arma lui Poseidon sau Neptun, zeul m\xc4\x83rii \xc3\xaen mitologia clasic\xc4\x83. \xc3\x8en mitologia hindus\xc4\x83 el este arma lui Shiva, fiind cunoscut sub numele de trishula (numele sanscrit pentru \xe2\x80\x9esuli\xc8\x9b\xc4\x83 tripl\xc4\x83\xe2\x80\x9d).\n_START_SECTION_\nEtimologie\n_START_PARAGRAPH_\nCuv\xc3\xa2ntul \xe2\x80\x9etrident\xe2\x80\x9d provine din cuv\xc3\xa2ntul francez trident, care la r\xc3\xa2ndul s\xc4\x83u provine din cuv\xc3\xa2ntul latin tridens sau tridentis: tri \xc3\xaenseamn\xc4\x83 \xe2\x80\x9etrei\xe2\x80\x9d \xc8\x99i dentes \xc3\xaenseamn\xc4\x83 \xe2\x80\x9edin\xc8\x9bi\xe2\x80\x9d, cu referire la cele trei v\xc3\xa2rfuri sau \xe2\x80\x9edin\xc8\x9bi\xe2\x80\x9d ale armei. Numele sanscrit pentru trident, \xe2\x80\x9etrishula\xe2\x80\x9d, este compus din tri \xe0\xa4\xa4\xe0\xa5\x8d\xe0\xa4\xb0\xe0\xa4\xbf, adic\xc4\x83 \xe2\x80\x9etrei\xe2\x80\x9d + \xe1\xb9\xa3\xc5\xabla \xe0\xa4\xb6\xe0\xa5\x82\xe0\xa4\xb2, adic\xc4\x83 \xe2\x80\x9espin\xe2\x80\x9d, cele trei v\xc3\xa2rfuri ale tridentului fiind numi\xc8\x9bi mai degrab\xc4\x83 \xe2\x80\x9espini\xe2\x80\x9d dec\xc3\xa2t \xe2\x80\x9edin\xc8\x9bi\xe2\x80\x9d._NEWLINE_Echivalentul grecesc al tridentului este \xcf\x84\xcf\x81\xce\xaf\xce\xb1\xce\xb9\xce\xbd\xce\xb1 (tr\xc3\xadaina) \xc8\x99i provine din cuv\xc3\xa2ntul protogrec trianja, care \xc3\xaenseamn\xc4\x83 \xe2\x80\x9e\xc3\xaentreit\xe2\x80\x9d.\n_START_SECTION_\nUtiliz\xc4\x83ri\n_START_PARAGRAPH_\n\xc3\x8en mitologia greac\xc4\x83, roman\xc4\x83 \xc8\x99i hindus\xc4\x83 se spune c\xc4\x83 tridentul are puterea de a controla apele oceanului.\n_START_SECTION_\nPescuit\n_START_PARAGRAPH_\nTridentul folosit pentru pescuit are, de obicei, din\xc8\x9bi cu ghimpi care str\xc4\x83pung pe\xc8\x99tele \xc8\x99i-l \xc8\x9bin nemi\xc8\x99cat. \xc3\x8en sudul \xc8\x99i \xc3\xaen vestul mijlociu al Statelor Unite ale Americii este folosit un fel de trident pentru prinderea unor specii de pe\xc8\x99ti \xc8\x99i de broa\xc8\x99te.\n_START_SECTION_\nLupt\xc4\x83\n_START_PARAGRAPH_\nTridentul, cunoscut sub numele de dangpa, apare ca o arm\xc4\x83 \xc3\xaen artele mar\xc8\x9biale coreene practicate \xc3\xaen secolele al XVII-lea \xc8\x99i al XVIII-lea._NEWLINE_\xc3\x8en Roma Antic\xc4\x83, \xc3\xaentr-o parodie a activit\xc4\x83\xc8\x9bii pesc\xc4\x83re\xc8\x99ti, tridentul era folosit adesea de c\xc4\x83tre un tip de gladiator numit retiar sau \xe2\x80\x9elupt\xc4\x83tor cu plasa\xe2\x80\x9d. Retiarul lupta \xc3\xaen mod tradi\xc8\x9bional cu un secutor \xc8\x99i arunca o plasa pentru a-\xc8\x99i prinde adversarul \xc8\x99i apoi folosea tridentul ca s\xc4\x83-l omoare.\n_START_SECTION_\nSimbolism \xc8\x99i mitologie\n_START_PARAGRAPH_\n\xc3\x8en legendele \xc8\x99i pove\xc8\x99tile hinduse Shiva, un zeu hindus care \xc8\x9bine un trident \xc3\xaen m\xc3\xa2n\xc4\x83, folose\xc8\x99te aceast\xc4\x83 arm\xc4\x83 sacr\xc4\x83 pentru a lupta \xc3\xaempotriva negativismului. Se spune, de asemenea, c\xc4\x83 tridentul reprezint\xc4\x83 cele trei virtu\xc8\x9bi (guna) men\xc8\x9bionate \xc3\xaen filozofia indian\xc4\x83 vedic\xc4\x83 \xc8\x99i anume s\xc4\x81ttvika, r\xc4\x81jasika \xc8\x99i t\xc4\x81masika._NEWLINE_\xc3\x8en mitologia greac\xc4\x83, Poseidon a folosit tridentul pentru a crea izvoare de ap\xc4\x83 \xc3\xaen Grecia, precum \xc8\x99i pentru a crea calul. Poseidon, ca zeu al m\xc4\x83rii, putea produce cutremure puternice atunci c\xc3\xa2nd lovea p\xc4\x83m\xc3\xa2ntul cu furie \xc8\x99i \xc3\xae\xc8\x99i folosea tridentul pentru a provoca valuri, maree, tsunami \xc8\x99i furtuni pe mare. Fiind o ustensil\xc4\x83 folosit\xc4\x83 pentru pescuit, tridentul este asociat cu Poseidon, zeul m\xc4\x83rii \xc3\xaen mitologia greac\xc4\x83, \xc8\x99i cu omologul s\xc4\x83u roman Neptun._NEWLINE_\xc3\x8en mitologia roman\xc4\x83, Neptun a folosit, de asemenea, un trident pentru a crea noi cursuri de ap\xc4\x83 \xc8\x99i a provoca cutremure. Un bun exemplu poate fi sculptura Neptun \xc8\x99i Triton a lui Gian Lorenzo Bernini._NEWLINE_\xc3\x8en religia taoist\xc4\x83 tridentul reprezint\xc4\x83 Trinitatea Taoist\xc4\x83, Cei Trei Puri. \xc3\x8en ritualurile taoiste un clopot sub form\xc4\x83 de trident este folosit pentru a invita zeit\xc4\x83\xc8\x9bile \xc8\x99i a convoca spiritele, deoarece tridentul semnific\xc4\x83 autoritatea cea mai \xc3\xaenalt\xc4\x83 a Cerului.\n_START_SECTION_\nNomenclatur\xc4\x83 botanic\xc4\x83\n_START_PARAGRAPH_\nO serie de structuri din lumea biologic\xc4\x83 sunt descrise ca av\xc3\xa2nd aspect de trident. Cel pu\xc8\x9bin \xc3\xaencep\xc3\xa2nd de la sf\xc3\xa2r\xc8\x99itul secolului al XIX-lea anumite forme botanice au fost descrise ca av\xc3\xa2nd aspect de trident; de exemplu, unele orhidee au fost descrise ca av\xc3\xa2nd frunze cu form\xc4\x83 de trident \xc3\xaen lucr\xc4\x83rile botanice mai vechi. \xc3\x8en plus, \xc3\xaen studiile botanice recente, unele bractee sunt descrise ca av\xc3\xa2nd form\xc4\x83 de trident (de exemplu, bradul Douglas).'